B4-0021, 0024, 0026, 0027 ja 0033/97

Päätöslauselma Eurooppa-neuvoston kokouksesta Dublinissa 13. - 14. joulukuuta 1996

Euroopan parlamentti, joka

- ottaa huomioon 11. joulukuuta 1996 antamansa päätöslauselman 13. ja 14. joulukuuta 1996 pidettävän Eurooppa-neuvoston kokouksen valmisteluista ((Kyseisen istunnon pöytäkirja, osa II, kohta 1 a)),

- ottaa huomioon 13. ja 14. joulukuuta 1996 kokoontuneen Dublinin Eurooppa- neuvoston päätelmät,

- ottaa huomioon Eurooppa-neuvoston puheenjohtajan julkilausuman,

A. ottaa huomioon Euroopan kansalaisten oikeutetun toivomuksen, että Euroopan unioni toteuttaisi toimenpiteitä työllisyyden, turvallisuuden ja rikollisuuden torjunnan, taloudellisen ja sosiaalisen kasvun sekä ulkosuhteiden alalla,

B. katsoo, että Singaporen ministerikokouksessa oli ensimmäinen tilaisuus Maailman kauppajärjestön (WTO) perustamisen jälkeen laatia korkeimmalla tasolla arvio WTO:n työstä ja asettaa tavoite kohti ympäristöllisesti parempaa ja sosiaalisesti tasa-arvoisempaa maailmankauppaa,

C. viittaa HVK:n osalta 16. tammikuuta 1997 päätöslauselmaansa perustamissopimusten tarkistusta koskevasta kokonaisehdotuksesta ((Kyseisen istunnon pöytäkirja, osa II, kohta 1 b));

1. Pitää neuvoston Irlannin puheenjohtajuuden aikana saavuttamia yleisiä tuloksia tervetulleina ja arvostaa sen ponnisteluja;

Hallitusten välinen konferenssi

2. Pitää tervetulleena neuvoston puheenjohtajamaa Irlannin esittämää perustamissopimusten tarkistusta koskevaa ehdotusta; pahoittelee kuitenkin sitä, että erityisesti toimielinten demokratisoinnin ja niiden toiminnan tehostamisen, Euroopan parlamentin aseman vahvistamisen, neuvoston menettelyjen avoimuuden sekä yhteisen ulko- ja turvallisuuspolitiikan alalla ei ole edistytty riittävästi; kehottaa siksi Alankomaita neuvoston puheenjohtajamaana kehittämään edelleen puheenjohtajamaa Irlannin myönteisiä ehdotuksia erityisesti työllisyyden, syrjimättömyyden ja ympäristönsuojelun alalla;

3. Vaatii hallitusten välistä konferenssia varmistamaan, että työllisyyttä koskevan uuden osaston työllisyys- ja talouspoliittiset suuntaviivat ovat keskenään johdonmukaiset, jotta voidaan edistää kasvua ja työllisyyttä yhdessä vakauden kanssa;

4. Pitää tervetulleena sitä, että perustamissopimusten tarkistusta koskevassa ehdotuksessa kolmannesta pilarista poistetaan turvapaikka- ja maahanmuuttopolitiikkaa koskevat kysymykset sekä kolmansien maiden kansalaisia, ulkorajoja sekä viisumi- ja tulliyhteistyötä koskeva politiikka, ja kehottaa jäsenvaltioita ja neuvostoa sopimaan, että uudessa G artiklassa määrätään Euroopan parlamentin ja Euroopan yhteisöjen tuomioistuimen harjoittaman demokraattisen valvonnan asemasta;

Talous- ja rahaliitto

5. Pitää myönteisenä EMUn kolmannen vaiheen valmistelutöiden yhteydessä saavutettua kolmiosaista sopimusta euron oikeudellisesta asemasta, uudesta Euroopan rahapoliittisesta järjestelmästä ja vakaus- ja kasvusopimuksesta; nyt ovat siis olemassa kaikki takuut, joiden avulla eurosta tulisi yksi maailman vahvimmista valuutoista ja jotka suosivat kasvua ja työllisyyttä,

a) uskoo vakaus- ja kasvusopimuksen osalta, että Eurooppa-neuvoston saavuttama yhteisymmärrys mahdollistaa budjettikurin varmistamismekanismit samalla kun - tosin riittämättömästi - säilytetään talouspolitiikan asema taloudellisten taantumien tehokkaana vastustajana; pahoittelee kuitenkin sitä, että parlamentin tätä sopimusta kohtaan tuntema huolestuneisuus, joka kävi ilmi tarkistuksista, joita parlamentti esitti kahteen sopimusta koskevaan neuvoston asetusehdotukseen ja jotka hyväksyttiin 28. marraskuuta 1996 ((Kyseisen istunnon pöytäkirja, osa II, kohta 7)) hyvin suurella jäsenten enemmistöllä, on toistaiseksi jäänyt suuressa määrin vaille sekä neuvoston että Eurooppa-neuvoston huomiota; kehottaa siksi neuvostoa ottamaan tämän huomioon kyseisten asetusluonnosten viimeistelyprosessissa,

b) uskoo euron oikeudellisen kehyksen osalta, että vaikka nämä kaksi asetusehdotusta tarjoavatkin riittävän varmuuden sopimusten jatkumisesta, niitä olisi täydennettävä lisätoimenpiteillä kuluttajille tarjottavan tiedon ja kuluttajansuojan parantamiseksi,

c) pitää myönteisenä neuvoston sitoutumista komission SEM 2000 - aloitteeseen ja vetoaa neuvostoon ja komissioon kehityksen jatkamiseksi vuonna 1997; pitää uuden valuuttakurssimekanismin osalta tervetulleena yhteyksiä, joita tulevien «sisäpuolella» ja «ulkopuolella» olevien maiden välille voidaan luoda; on kuitenkin huolissaan siitä, että uuden ERM:n toimintaa ja valvontaa varten kaavailtu institutionaalinen kehys antaa huomattavasti valtaa niille järjestelmän osille, jotka eivät ole demokraattisessa valvonnassa, erityisesti talous- ja raha-asiain komitealle; on huolissaan siitä, että tämä vahvistaa suuntausta kohti Euroopan tason talouspoliittisen päätöksenteon vähittäistä epäpolitisointia;

6. Muistuttaa 28. marraskuuta 1996 antamassaan päätöslauselmassa, johon sisältyy Euroopan parlamentin lausunto, antamastaan suosituksesta valtionpäämiesten ja hallitusten päämiesten kokoonpanossa kokoontuneen neuvoston vuonna 1996 tekemästä lähentymistä koskevasta päätöksestä ((Kyseisen istunnon pöytäkirja, osa II, kohta 9 a))), jonka mukaan vuonna 1998 olisi käytettävä mahdollisimman tehokkaasti 104 c artiklan 2 kohdassa määriteltyä arviointimarginaalia siten, että EMUn kolmannen vaiheen alkaessa mukana on riittävä määrä osallistujia, ja toistaa näkemyksensä siitä, että Euroopan keskuspankin ja muiden unionin toimielinten, erityisesti Euroopan parlamentin, välinen epätasapaino on korjattava laajentamalla kuulemismenettelyjä;

7. Toivoo enemmän yhteistyötä talouspolitiikassa jäsenvaltioiden kesken 1. tammikuuta 1999 jälkeen, ja painottaa tässä yhteydessä, kuinka tärkeää on todellisen yhteisen talouspolitiikan määrittäminen ja toteuttaminen;

Kasvu ja työllisyys

8. Pitää Dublinin työllisyysjulistusta tervetulleena ja toteaa erityisesti julkituodun aikomuksen «hyödyntää uusia mahdollisuuksia työpaikkojen luomiseksi», mutta varoittaa Eurooppa-neuvostoa esittämästä periaatejulkilausumia, jollei niitä jatketa todellisilla sitoumuksilla, joiden tukena on välineitä, tavoitteita ja aikatauluja, joilla pyritään palauttamaan kansalaisten luottamus Euroopan unionia kohtaan;

9. Kehottaa neuvostoa ja komissiota siksi muuntamaan julistuksen viipymättä toimenpiteiksi vahvistamalla työllisyyspolitiikkojen ja kasvukeskeisen makrotalouspolitiikan integrointia sekä lujittamalla rakennepolitiikkoja, joita tuetaan yhteisillä indikaattoreilla, joilla mitataan jäsenvaltioiden menestystä työllisyyden alalla, sekä panemalla täytäntöön «Essenin ohjelman», jolla luodaan monikansallisen yhteistyön puitteet ja levitetään parhaita mahdollisia menettelytapoja jäsenvaltioiden kesken; yhtyy työttömyyttä koskevassa yleiskertomuksessa esitettyihin suuntaviivoihin, mutta odottaa, että jäsenvaltiot vihdoin myös panevat nämä suuntaviivat täytäntöön eivätkä pelkästään anna työllisyyden edistämistä koskevia muistutuksia;

10. Pitää tervetulleina Eurooppa-neuvoston päätelmiä työllisyyttä suosivammasta veropolitiikasta sekä komission tätä alaa koskevia aloitteita; muistuttaa kuitenkin siitä, että yksimielisyysvaatimus on veropolitiikan alalla toistaiseksi estänyt kaikki tehokkaat toimenpiteet;

Maailman kauppajärjestö

11. Pitää tervetulleena Singaporen konferenssissa saavutettua WTO:n lujittamista, sen päätöksiä, jotka hyödyttävät köyhimpiä maita, tullien lisävähennyksiä sekä markkinoiden avautumisen jatkamista ja tuloksia tietotekniikan tuotteiden kaupan osalta;

12. Kehottaa neuvostoa ja komissiota seuraavaa ministerikonferenssia edeltävässä alustavassa päätöksentekoprosessissaan tarkistamaan WTO:n määräyksiä kansainvälisesti sovittujen ympäristöllisten ja sosiaalisten standardien kunnioittamisen parantamiseksi siten, että voidaan pyrkiä tavoitteeseen, joka on kansainvälisesti sovittu kilpailupolitiikka, joka varmistaa, että maailmankauppa ei ole ainoastaan vapaata vaan myös oikeudenmukaista;

13. Toistaa tässä yhteydessä pyyntönsä, että neuvosto ja komissio jättäisivät sille hyväksymistä varten kaikki WTO:ssa neuvotellut sopimukset EY:n perustamissopimuksen 228 artiklan 3 kohdan toisen alakohdan mukaisesti;

Sisäasiat

14. Korostaa Eurooppa-neuvoston tavoin sitoumustaan ylläpitää ja kehittää Euroopan unionia vapaana alueena, jossa vallitsevat myös turvallisuus ja oikeus ja jossa lakeja noudatetaan ja yksityisyyttä suojellaan;

15. Pahoittelee jälleen kerran sitä, että kasvava määrä Euroopan oikeus- ja sisäasioiden alan toiminnasta ja kehityksestä tapahtuu ilman parlamentin minkäänlaista osallistumista, ja kehottaa jälleen kerran demokraattisempiin menettelyihin tällä alalla;

16. Painottaa, että sille on annettava aiheelliset tiedot ja sitä on kuultava asianmukaisesti Euroopan unionista tehdyn sopimuksen K.6 artiklan mukaisesti tämänhetkisestä toiminnasta ensisijaisilla aloilla, jotka liittyvät huumeisiin, järjestäytyneeseen rikollisuuteen, terrorismiin ja lasten sukupuoliseen hyväksikäyttöön; tällaisia asioita ei voida jättää pelkästään lukuisten neuvoston ja komission elinten tehtäväksi; pyytää, että neuvoston hyväksymien, huumausaineiden väärinkäyttöä koskevien yhteisten toimien ja päätöslauselmien osalta parlamenttia kuultaisiin;

Laajentuminen

17. Panee tyytyväisenä merkille sen, että Eurooppa-neuvosto vahvisti Madridissa unionin laajentumiselle suunnitellun aikataulun, mukaan lukien komission aikomus kehittää edelleen liittymistä edeltävää strategiaa, ja korostaa samalla oikeusvaltion periaatteiden, kansanvallan ja ihmisoikeuksien ehdottoman noudattamisen ratkaisevaa merkitystä;

18. Palauttaa mieliin 12. joulukuuta 1996 antamansa päätöslauselman Euroopan unionin laajentumisen rahoittamisesta ((Kyseisen istunnon pöytäkirja, osa II, kohta 5)) ja muistuttaa kantanaan olevan, että laajentumisen olisi tapahduttava yhdessä unionin syventämisen kanssa;

Ulkoasiat

19. Ilmoittaa yhtyvänsä Eurooppa-neuvoston julistukseen Lähi-idän rauhanprosessista ja korostaa Euroopan unionin poliittisen aloitteellisuuden tärkeyttä, kun pyritään käynnistämään rauhanprosessi uudelleen Israelin ja palestiinalaisten edustajien saavuttamien sopimusten pohjalta; katsoo, että Euro-Välimeri-kumppanuuden kehittäminen sekä unioni- Välimeri-peruskirjan luominen edustavat Barcelonan konferenssin seurannan yhteydessä toteutettuja myönteisiä toimenpiteitä;

20. Korostaa ihmisoikeuksien kunnioittamisen tärkeyttä Euroopan unionin ja Turkin suhteiden kannalta ja katsoo, että jos tällä alueella ei edistytä, neuvoston ja komission olisi kunnioitettava parlamentin kantaa tässä asiassa; toivoo Turkin sitoutuvan myönteisen ratkaisun saavuttamiseen Kyproksen suhteen YK:n turvallisuusneuvoston päätöslauselmien mukaisesti;

21. Katsoo, että Euroopan unionin toimintaohjelma Venäjää ja Ukrainaa varten muodostaa hyödyllisen välineen näiden maiden kanssa vallitsevien hyvien suhteiden ylläpitämiseksi sekä taloudellisen ja demokraattisen siirtymävaiheen jatkamiseksi; ilmoittaa yhtyvänsä Valko-Venäjän suhteen omaksuttuun kantaan;

22. Pitää myönteisenä Eurooppa-neuvoston julistusta, jossa se ilmaisee huolensa suurten järvien alueen tilanteesta; pitää kuitenkin valitettavana sitä, että yhtenäisyyden puute neuvostossa samoin kuin Yhdysvaltojen omaksuma kanta ovat tehokkaasti estäneet monikansallisten joukkojen käytön, vaikka satojen tuhansien pakolaisten ja hätäsiirtolaisten henki on yhä vaarassa Itä-Zairessa ja alueella on vieläkin konkreettinen laajenevan konfliktin uhka; tukee näin ollen komission ehdotusta aluetta koskevaksi Euroopan unionin yleiseksi toimintasuunnitelmaksi mutta korostaa, että on tärkeää osallistua aktiivisesti konfliktien ehkäisemiseen, ja pyytää Euroopan unionin analyysikeskuksen perustamista mahdollisimman pian;

23. Ottaa huomioon Eurooppa-neuvoston kannan eri aiheista, erityisesti Euroopan unionin sekä Yhdysvaltain, Kanadan ja Itä-Timorin välisistä suhteista, mutta panee huolestuneena merkille, että Eurooppa-neuvosto ei ole onnistunut ottamaan kantaa Burman tilanteeseen;

24. Kehottaa puhemiestään välittämään tämän päätöslauselman Eurooppa- neuvostolle, neuvostolle ja muille toimielimille.